પણ ઘટનાની પરાકાષ્ટા હવે આવે છે. કેન્દ્રીય મંત્રી શ્રી જયંત સિંહાએ જામીન ઉપર મુક્ત થયેલા આ આઠેય આરોપીઓને પોતાના બંગલે બોલાવી તેમનું હારતોરાથી અને મીઠાઈથી સ્વાગત કર્યું. કેન્દ્રીય મંત્રી દ્વારા થયેલા આરોપીઓના સ્વાગતની વાત મીડિયાએ ઉઠાવી લીધી. એક મંત્રી દ્વારા ગુનેગારનું સ્વાગત થયું તે બાબત દેશભરની ચર્ચાનો વિષય બની ગયો. દેશભરનાં અખબારોએ તેમના તંત્રીલેખોમાં, કોલમિસ્ટોએ તેમની કોલમોમાં, ટેલિવિઝન પર થતી ડિબેટમાં, કર્મશીલો દ્વારા થતા દેખાવોમાં, કહેવાતા બૌદ્ધિકો દ્વારા પ્રગટ થતા ચિંતનમાં ‘રાજનેતા અને ગુનેગાર’ વિષય પર જબરદસ્ત વિચારવલોણું ચાલ્યું. આખા દેશના વાયુમંડલમાં આ વિષયે ધમાચકડી મચાવી દીધી. એક કેન્દ્રીય મંત્રી આરોપીઓનું સન્માન કરે...! શરમ... શરમ...!